ନୂଆଦିଲ୍ଲୀଃ ନିକଟରେ ଆମେରିକାର ଜଣେ ଶୀର୍ଷ ଜେନେରାଲ ଲଦାଖରେ ଭାରତୀୟ ସୀମା ନିକଟରେ ଚୀନ ଦ୍ୱାରା ନିର୍ମାଣ କରାଯାଉଥିବା ପ୍ରତିରକ୍ଷା ଭିତ୍ତିଭୂମିକୁ ଚିନ୍ତାଜନକ କହିଥିଲେ । ଏବେ ରିପୋର୍ଟ ଅନୁସାରେ, ଚୀନର ବାୟୁସେନା ପୂର୍ବ ଲଦାଖ ସେକ୍ଟର ନିକଟରେ ନିଜର ହୋତାନ ବିମାନ ବନ୍ଦରରେ ଦୁଇ ଡର୍ଜନରୁ ଅଧିକ ଫ୍ରଣ୍ଟଲାଇନ ଯୁଦ୍ଧ ବିମାନ ନିୟୋଜିତ କରିଛି ।
ସରକାରୀ ସୂତ୍ର ଅନୁସାରେ, ଚୀନ ବାୟୁ ସେନା ନିଜର ୨୫ ଫ୍ରଣ୍ଟଲାଇନ ଯୁଦ୍ଧ ବିମାନକୁ ହୋତାନ ବିମାନ ବନ୍ଦରରେ ପ୍ରସ୍ତୁତ କରି ରଖିଛି । ଏଥିରେ ଚୀନ ବାୟୁ ସେନାର ଜେ-୧୧ ଏବଂ ଜେ-୨୦ ଯୁଦ୍ଧ ବିମାନ ସାମିଲ ରହିଛି । ସୂତ୍ର ଅନୁସାରେ ପୂର୍ବରୁ ଏଠାରେ ଚୀନ ନିଜର ମିଗ୍-୨୧ ଶ୍ରେଣୀର ଯୁଦ୍ଧ ବିମାନ ନିୟୋଜିତ କରିଥିଲା, କିନ୍ତୁ ଏବେ ଅଧିକ ସକ୍ଷମ ବିମାନରେ ପରିବର୍ତ୍ତନ କରିଛି ।
ଏହାସହ ରିପୋର୍ଟରେ ଦାବି କରାଯାଇଛି ଯେ, ଚୀନ ବାୟୁ ସେନା ଭାରତୀୟ ସୀମା ନିକଟରେ ଏକ ନୂତନ ଆକାଶ ମାର୍ଗ ନିର୍ମାଣ କରୁଛି । ଏହାଦ୍ୱାରା କମ ଉଚ୍ଚତାରୁ ମଧ୍ୟ ମିଶନ ଆରମ୍ଭ କରିପାରିବ । ଆମେରିକାର ଜେନେରାଲ ଚାଲର୍ସ ଏ ଫ୍ଲିନ ନିକଟରେ ଏକ ବୟାନ ଦେଇ କହିଥିଲେ ଯେ ଚୀନର ଗତିବିଧିରୁ ଅଧିକ ସଜାଗ ରହିବା ଜରୁରୀ ।
ପୂର୍ବ ଲଦାଖରେ ଚୀନ ସହ ଜାରି ଗତିରୋଧ ମଧ୍ୟରେ ବିଦେଶ ମନ୍ତ୍ରଣାଳୟ ଗୁରୁବାର କହିଥିଲା, ସରକାର ପଶ୍ଚିମ କ୍ଷେତ୍ରରେ ଚୀନ ଦ୍ୱାରା ନିର୍ମାଣ କରାଯାଉଥିବା ଭିତ୍ତିଭୂମି ସହ ସବୁ ଘଟଣାକ୍ରମ ଉପରେ ନିଜର ରଖିଛନ୍ତି । ଏହାସହ ଭାରତର ଅଖଣ୍ଡତା ଏବଂ ସାର୍ବଭୌମତ୍ୱର ରକ୍ଷା ପାଇଁ ସବୁ ଉପାୟ ଆପଣାଇବାକୁ ପ୍ରତିବଦ୍ଧ ଥିବା ବିଦେଶ ମନ୍ତ୍ରମାଳୟ ନିଜ ବୟାନରେ କହିଥିଲା ।
